Ivar Bauck
Store norske leksikon,Samfunn,Forsvar og sikkerhet,Militære biografier,Norske militære biografier
Ivar Bauck var en norsk hæroffiser med generalmajors grad, og som avsluttet sin karriere som kommanderende general (hærsjef).
Som armeens (hærens) øverste sjef ytret han seg i mellomkrigstida offentlig mot fortsatt svekkelse av det norske forsvaret. Han er dermed en av de få øverste militære ledere som har vært så tydelig i å advare mot nedbygging av den militære forsvarsevne mens han ennå var i aktiv tjeneste. Utdanning Bauck tok examen artium i 1881. Han ble uteksaminert fra Krigsskolens øverste avdeling i 1885, og fra Den militære høiskole i 1888. På begge skoler var han den beste i sitt kull. I 1889 ble han aspirant i Generalstaben, og avla i 1900 generalstabsprøven. Han var elev ved Infanteriets skyteskole i 1908 og Feltartilleriet skyteskole i 1911. I perioden 1907–1913 underviste han i taktikk og krigskunst, samt geodesi, ved Den militære høiskole.Som offiser gjennomførte Bauck flere studiereiser til Frankrike, Sverige og Tyskland i perioden 1899–1922, blant annet også for å skaffe oppmålingsinstrumenter. Han deltok i svenske generalstabsøvelser i 1899 og svenske felttjenesteøvelser i 1925. Karriere Bauck hadde en lang militær tjeneste både ved sentrale staber og lokale avdelinger. Han var også tilknyttet Norges Geografiske Opmaaling, blant annet som sjef for den trigonometriske seksjon.Bauck startet sin militære karriere som sekondløitnant i Trondhjemske infanteribrigade i 1885. Han ble forfremmet til premierløitnant i 1888 og til kaptein i 1892; oberstløytnant i 1911 og oberst i 1913.Han ble beordret som sjef for Søndre Hålogaland infanteriregiment nr. 14 (1913–1916), deretter Søndmør infanteriregiment nr. 11 ((1916–1919). I 1919 ble han utnevnt til generalmajor og beordret som sjef for Generalstaben. I en kort periode i 1920 ble han midlertidig beordret som sjef for 5. divisjon og kommandant i Trondhjem.Bauck ble beordret som kommanderende general i 1930. Han tjenestegjorde i denne stillingen til 1931, da han gikk av for aldersgrensen. Les mer i Store norske leksikon Norges forsvar fra 1905 til 1940 Norsk forsvarshistorie